Jingħata l-ħelsien mill-arrest wara li jinstab fil-pussess ta' 63 pakkett tad-droga kannabis Raġel mill-Eritrea suspettat li kien qed jittraffika d-droga wara li lbieraħ instab fil-pussess ta' 63 pakkett ta' droga kannabis ingħata l-ħelsien mill-arrest wara li tressaq taħt arrest il-Qorti aktar kmieni llum. Siem Aseyas Araya, ta' 30 sena, kien segwit u twaqqaf mill-Pulizija fuq suspett li kien involut fi traffikar ta' drogi. Huwa nstab fil-pussess ta' 63 pakkett ta' kannabis u minn tfittxijiet ulterjuri fir-residenza tiegħu nstabu oġġetti relatati mat-traffikar tad-droga u ammont ta' flus kontanti. Intant Araya wieġeb mhux ħati li kien qed jittraffika u li kellu fil-pussess tiegħu d-droga kannabis f'ċirkostanzi li jindikaw li ma kinitx għall-użu personali tiegħu. Huwa kien akkużat ukoll li sar reċidiv. Intant l-avukati Franco Debono u Amadeus Cachia, li dehru għal Araya, qalu li l-akkużat ilu jgħix f'Malta għal dawn l-aħħar disa' snin u li kkopera mal-Pulizija. Madankollu l-Prosekuzzjoni oġġezzjonat fid-dawl tal-gravità tal-akkużi u l-fatt li persuni ċivili għad iridu jixhdu. Wara li semgħet is-sottomessjonijiet il-Maġistrat Caroline Farrugia Dimech laqgħet it-talba għall-ħelsien mill-arrest fuq depożitu ta' €1,500, u garanzija perosnali ta' €20,000. Il-Prosekuzzjoni tmexxiet mill-Ispettur Steven-Ryan Micallef.